Vyfjarige oorleef vier dae in veld ná erge aanrandingArgieffoto Die polisie van Limpopo het Dinsdag die publiek se hulp versoek om ŉ verdagte vas te trek wat ŉ vyfjarige meisie moontlik verkrag, erg aangerand en vir die dood in ŉ veld agtergelaat het. Volgens kol. Ronel Otto, ŉ woordvoerder van die polisie, is die meisie verlede Donderdag deur ŉ verdagte oorval toe sy ná skool huis toe geloop het in die Capricorn informele nedersetting in Morebeng. “Sy het nooit by die huis opgedaag nie, en is dieselfde dag nog as vermis aangemeld,” het Otto gesê. Volgens Otto is ŉ soektog van stapel gestuur, maar die meisie is eers Sondagaand omstreeks 21:00 gevind nadat ŉ voetganger op haar liggaam in ŉ digbebosde gebied afgekom het. “Sy het nog gelewe, maar was erg aangerand en haar liggaam was vol beserings. Sy is vermoedelik ook verkrag,” het Otto bygevoeg. Sy is na ŉ hospitaal in Botlokwa gehaas vir verdere behandeling. Vandaar is sy in ŉ ernstige toestand na die Polokwane-hospitaal oorgeplaas. Niemand is nog in verband met die voorval in hegtenis geneem nie. Lt.genl. Simon Mpembe, die provinsiale kommissaris, het die voorval streng veroordeel. Hy sê die polisie sal alles in hulle vermoë doen om die skuldige op te spoor. Hy versoek dat enigiemand met inligting met die polisie in verbinding sal tree deur 10111 te skakel.